UPRS sklep I U 1685/2016
Sodna praksa Upravnega sodišča, 2017-01-17

mag. Slavica Ivanović Koca (preds.), Bojana Prezelj Trampuž (poroč.), Adriana Hribar Milič

sklep o prekinitvi postopka - akt, ki se lahko izpodbija v upravnem sporu - procesni sklep

S sklepi o prekinitvi postopka se ne odloča o nobeni materialnopravni pravici, obveznosti ali pravni koristi tožnika, temveč gre izključno za odločitev, ki se nanaša na izvedbo upravnega postopka in je torej procesne narave.

II. Vsaka stranka trpi svoje stroške postopka.

1. Z izpodbijanimi sklepi 313-104/2016-9/351, 313-103/2016-9/351, 313-105/2016-9/351, 313-122/2016-9/358, 313-106/2016-9/351, 313-107/2016-9/351, 313-108/2016-9/351, 313-109/2016-9/351, 313-110/2016-9/351, 313-111/2016-9/351, 313-112/2016-9/351, 313-113/2016-9/351, 313-114/2016-9/358, 313-115/2016-9/358, 313-116/2016-9/358, 313-117/2016-9/358, 313-118/2016-9/358, 313-119/2016-9/358, 313-120/2016-9/358, 313-121/2016-9/358, vsi z dne 26. 10. 2016, je tožena stranka postopek za izdajo odločbe o dodelitvi podpore električni energiji, proizvedeni iz obnovljivih virov energije (OVE), ki se je začel na podlagi vloge tožnika, prekinila (1. točka izreka) in tožniku naložila, da mora v roku 30 dni od dokončnosti sklepov pri pristojnem sodišču vložiti tožbo na ugotovitev lastninske pravice in toženi stranki o tem predložiti dokazilo (2. točka izreka). Če tožnik v odrejenem roku ne bo predložil dokazila, da je vložil tožbo iz 2. točke izreka sklepa, bo tožena stranka postopke ustavila (3. točka izreka). Posebni stroški v zvezi z izdajo sklepov niso nastali (4. točka izreka).

2. Tožnik v tožbi navaja, da so sklepi v 2. točki izreka nezakoniti, saj nasprotujejo določilom Zakona o finančnem poslovanju, postopkih zaradi insolventnosti in prisilnem prenehanju (ZFPPPIPP). Navaja, da ne more uveljavljati lastninske tožbe zoper pravno osebo, nad katero začet stečajni postopek. Lastnino nad premičnino lahko uveljavlja po drugačnem postopku. Najprej mora priglasiti izločitveno pravico in jo šele potem, ko je prerekana, uveljavljati s tožbo. Izpodbijani sklepi so nezakoniti, zato tožnik sodišču predlaga, da tožbi ugodi in tožniku dodeli podporo električni energiji, proizvedeni iz obnovljivih virov, oziroma podrejeno, da tožbi ugodi in izpodbijani sklepi razveljavi (pravilno odpravi) ter zadevo vrne toženi stranki v ponoven postopek. Toženi stranki pa naloži povrnitev stroškov postopka.

4. Po prvem odstavku 2. člena Zakona o upravnem sporu (v nadaljevanju ZUS-1) odloča sodišče v upravnem sporu o zakonitosti dokončnih upravnih aktov, s katerimi se posega v pravni položaj tožnice oziroma tožnika; o zakonitosti drugih aktov odloča sodišče v upravnem sporu samo, če tako določa zakon. Upravni akt po tem zakonu je upravna odločba in drug javnopravni, enostranski, oblastveni posamični akt, izdan v okviru izvrševanja upravne funkcije, s katerim je organ odločil o pravici, obveznosti ali pravni koristi posameznika, pravne osebe ali druge osebe, ki je lahko stranka v postopku izdaje akta (drugi odstavek 2. člena ZUS-1). Iz citiranih določb torej izhaja, da sodišče v upravnem sporu ni pristojno odločati o zakonitosti tistih aktov, ki nimajo značilnosti dokončnega upravnega akta, in prav tako ne o tistih aktih, ki v pravni položaj tožnika ne posegajo. Če pa gre za akte, ki pomenijo procesno odločitev, so ti lahko predmet presoje le tedaj, če tako določa zakon. Po drugem odstavku 5. člena ZUS-1 pa se v upravnem sporu lahko izpodbijajo tisti sklepi, s katerimi je bil postopek odločanja o izdaji upravnega akta obnovljen, ustavljen ali končan.

5. V obravnavanem primeru tožnik izpodbija sklepe o prekinitvi postopka. S temi sklepi se ne odloča o nobeni materialnopravni pravici, obveznosti ali pravni koristi tožnika, temveč gre izključno za odločitev, ki se nanaša na izvedbo upravnega postopka in je torej procesne narave. Z izpodbijanimi sklepi tožena stranka torej v ničemer ni odločila o predmetu upravnega postopka, to je o upravičenosti do podpore električni energiji, proizvedeni v proizvodnih napravah iz obnovljivih virov energije, poleg tega pa z izpodbijanimi sklepi postopek odločanja o tem ni bil obnovljen, ustavljen ali končan. Enako izhaja tudi iz ustaljene sodne prakse Vrhovnega sodišča RS (primerjaj sklepe I Up 531/2008, I Up 74/2008, I Up 57/2009, I Up 86/2014 in I Up 160/2016) in Upravnega sodišča RS (primerjaj sklep I U 702/2015).

6. Ker je sodišče ugotovilo, da tožnik v tem upravnem sporu izpodbija akte, ki niso upravni akti oziroma akti, ki se lahko izpodbijajo v upravnem sporu, je tožbo na podlagi 4. točke prvega odstavka 36. člena ZUS-1 zavrglo.

7. Izrek o stroških temelji na določbi četrtega odstavka 25. člena ZUS-1, po kateri trpi vsaka stranka svoje stroške postopka, če sodišče tožbo zavrže.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.